Digitale toestelle stel kinders bloot aan vroeë demensie. | Die Vryburger
Digitale toestelle stel kinders bloot aan vroeë demensie.
July 1, 2013 - Wetenskap en tegnologie - 1 comment
Langdurige blootstelling aan syfertaal (digitale) toestelle stel kinders bloot aan vroeë demensie. Hierdie stelling is deur mediese dokters in Suid-Korea gemaak.
Volgens 'n berig in 'n koerant in Suid-Korea, een van die voorste tegnologies ontwikkelde nasies op die planeet, is daar 'n groot risiko vir jong kinders wie se breine nog in die ontwikkelingstadium is. Gevalle van geheue- en konsentrasieprobleme onder kinders neem skrikwekkend toe.
Die dokters skryf die probleme toe aan te veel ure wat op webwerwe spandeer word en televisiespeletjies. Volgens hulle lei dit daartoe dat die regterkant van die brein nie genoeg ontwikkel nie wat die geheue en konsentrasievermoë van die kind aantas.
"Die oorgebruik van slimfone en speletjies hinder die gebalanseerde ontwikkeling van die twee gedeeltes van die brein," sê Byon Gi-won, 'n dokter by Seoul se Gebalanseerde Breinsentrum. "Swaar gebruikers van hierdie toestelle ontwikkel slegs die een kant van die brein, wat die ander gedeelte onderontwikkeld laat," het hy gesê.
In 'n verklaring het die regering se Mediese Versekeringsoorsigsdiens gesê dat die aantal Koreane tussen 20-40 jaar oud wat kognitiewe probleme ondervind gestyg het.
Ook in Suid-Afrika word daar in versigtige taal na hierdie probleem verwys. 'n Sielkundige wat om professionele redes nie sy naam wil noem nie het gesê dat hulle nou al hoe meer te doene kry met tieners en adolosente wat sukkel met verbale interaksie met ander mense. As voorbeeld het hy genoem van 'n jong seun wat hy behandel het wat gladnie met hom kon kommunikeer nie behalwe om voor hom te sit en teksboodskappe vir hom te stuur.
One thought on "Digitale toestelle stel kinders bloot aan vroeë demensie."
Vaandrig July 8, 2013 at 9:19 pm
Ek bemerk 'n tikfoutjie. "syfertaal" moet seker "syfertal" wees. Nietemin is dit verlydend om 'n eg Afrikaanse woord soos syfertal in die berig te sien. Jammer dat 'n mens 'n pragtige, rasegte Afrikaanse woord soos "syfertal" in 'n berig gebruik en dan verplig is om die wanklankige "digitale" daarnaas te gebruik uit vrees dat lesers nie sal weet wat syfertal beteken nie.Baie dankie aan die skrywer van die berig vir die ligpuntjie.
So ploeter ons mos maar voort, dis "konstitusionele hof" i.p.v. gronwetlikheidshof/grondwethof,
"krimineel" i.p.v misdadiger, "tendens" i.p.v neiging, "area" i.p.v. gebied/omgewing, "pc- pee-see" i.p.v pr – persoonlike rekenaar/komper, "G.P.S – global positioning system" i.pv. S.O.L.S. – Satelliet Ondersteunde Liggingbepaling Stelsel ens. ens. Hoekom vind Engelse woorde wat na Afrikaans verklank word so inslag terwyl eg Afrikaanse woorde in die slag bly en in vergetelheid verdwyn?